AQShning Pensilvaniya shtatida istiqomat qiluvchi Mariya Horomanski elektr energiyasidan foydalanganlik uchun 284 milliard dollar qarz ekaniga doir xabarnoma oldi, deb yozmoqda Business Insider. 58 yoshli ayolning qayd etishicha, u hisob varag‘ini olgach, shokka tushgan. Horomanskining Facebook ijtimoiy tarmog‘ida e’lon qilgan suratda ta’kidlanishicha, u bu qarzdorlikni 2018 yil noyabrigacha to‘lashi lozimligi qayd etilgan. "Agar biz hamma narsamizni sotsak ham, bizga bu qarzdorlikni to‘lash uchun yana 100 yillar kerak bo‘ladi", — deb yozgan ayol. Nashrning yozishicha, keyinroq Horomanski oilasi elektr energiyasini yetkazib beruvchi bilan bog‘langan va kompaniya xato qilganini aniqlagan. Aslida ayol qarzdorligi 284,46 dollar bo‘lgan. Foto: Facebook.com